La Llei 8/1987, de 15 d'abril, municipal i de règim local de Catalunya, crea, en l'article 26, la Comissió de Delimitació Territorial, com a òrgan d'estudi, consulta i proposta en relació amb les matèries que afecten la determinació, la revisió i la modificació dels límits territorials dels ens locals de Catalunya i de les demarcacions en què s'estructura l'Administració de la Generalitat.
Mitjançant el Decret 282/1987, de 27 d'agost, es va regular la composició, l'organització i les funcions de la Comissió de Delimitació Territorial, disposició que ha estat objecte de successives modificacions en els darrers anys per tal d'adaptar aquest òrgan col·legiat a les noves situacions administratives que s'han anat produint.
D'altra banda, en la sessió de la Comissió de Delimitació Territorial de 25 de novembre de 1987 es va aprovar el Reglament de règim interior de la Comissió.
Amb la finalitat de recollir en un únic text la regulació vigent de la Comissió de manera que sigui més entenedora i fàcil de consulta i estudi, vist l'informe favorable emès per la Comissió de Delimitació Territorial en la sessió de 5 de març de 2002;
D'acord amb el dictamen de la Comissió Jurídica Assessora, a proposta de la consellera de Governació i Relacions Institucionals i d'acord amb el Govern,
La Comissió de Delimitació Territorial és l'òrgan d'estudi, consulta i proposta en relació amb les matèries que afecten la determinació, la revisió i la modificació dels límits territorials dels ens locals de Catalunya i de les demarcacions en què s'estructura territorialment l'Administració de la Generalitat.
La Comissió de Delimitació Territorial s'adscriu al Departament de Governació i Relacions Institucionals.
Els recursos econòmics necessaris per al seu funcionament es consignen en el pressupost d'aquest Departament.
La Comissió de Delimitació Territorial es reuneix a les dependències del Departament de Governació i Relacions Institucionals, on hi té la Secretaria i els mitjans de suport administratiu.
4.1 La Comissió de Delimitació Territorial està integrada per:
Vuit representants de l'Administració de la Generalitat.
Vuit representants de les entitats locals de Catalunya.
Tres representants de les universitats de Catalunya.
4.2 La Comissió és presidida per la consellera de Governació i Relacions Institucionals.
És vicepresident de la Comissió el director general d'Administració Local.
4.3 Els membres de la Comissió i els seus suplents són nomenats per la consellera de Governació i Relacions Institucionals, a proposta dels organismes que els han de designar.
5.1 Són membres de la Comissió de Delimitació Territorial, en representació de l'Administració de la Generalitat:
La consellera de Governació i Relacions Institucionals, que és la presidenta de la Comissió.
El director general d'Administració Local, que n'és el vicepresident.
El secretari de Planificació Territorial del Departament de Política Territorial i Obres Públiques.
El director general de Política Financera del Departament d'Economia i Finances.
El director de l'Institut Cartogràfic de Catalunya.
Un representant amb rang de secretari general o de director general dels departaments següents: Presidència, Agricultura, Ramaderia i Pesca, i Medi Ambient.
5.2 Els membres de la Comissió en representació de l'Administració de la Generalitat poden delegar l'assistència en un subdirector de la seva unitat orgànica.
6.1 La representació de les entitats locals en la Comissió de Delimitació Territorial està integrada per:
Vuit representants nomenats a proposta de les organitzacions associatives de les entitats locals de Catalunya, dels quals quatre ho són a proposta de l'Associació Catalana de Municipis i Comarques i quatre, a proposta de la Federació de Municipis de Catalunya.
6.2 Els representants a què fa referència l'apartat anterior i els seus suplents han de ser presidents d'entitats locals territorials.
6.3 Els representants dels ens locals es renoven després de cada elecció municipal o quan així ho proposin les organitzacions associatives que els han designat.
Representació de les universitats i de l'Institut d'Estudis Catalans
7.1 Els representants de les universitats catalanes i els seus suplents són proposats pel Consell Interuniversitari de Catalunya entre especialistes en temes de dret administratiu, geografia i urbanisme.
7.2 L'Institut d'Estudis Catalans ha de proposar un titular i un suplent en la Comissió.
Correspon a la presidenta de la Comissió:
b) Convocar les sessions i fixar l'ordre del dia.
c) Presidir les sessions, moderar els debats i suspendre'ls per causes justificades.
d) Decidir amb el vot de qualitat els empats en les votacions.
e) Visar les actes i els certificats dels acords dels òrgans.
f) Exercir les altres funcions que siguin inherents al càrrec.
Correspon al vicepresident de la Comissió de Delimitació Territorial substituir la presidenta en cas de vacant, absència o malaltia, així com col·laborar en l'exercici de les funcions que pertoquin a la presidenta.
10.1 La Secretaria de la Comissió de Delimitació Territorial és exercida pel subdirector general d'Assistència Jurídica i Règim Local de la Direcció General d'Administració Local.
En cas de vacant, absència o malaltia, el secretari serà substituït per la cap del Servei de Demarcacions Territorials.
a) Assistir a les reunions de la Comissió amb veu però sense vot.
b) Preparar la relació dels assumptes que han de servir de base per formar l'ordre del dia de cada convocatòria.
c) Preparar i trametre, amb l'aprovació prèvia de la presidenta, les convocatòries de les reunions del Ple.
d) Redactar les actes de cada sessió i donar fe dels acords adoptats.
e) Altres funcions inherents a la seva condició de secretari.
11.1 Els membres de la Comissió tenen el deure d'assistir a les reunions del Ple o de les ponències a les quals pertanyin.
Quan, per causa justificada, no hi puguin assistir ho hauran de comunicar a la Secretaria de la Comissió.
11.2 En cas d'absència o de malaltia, i en general quan concorri alguna causa justificada, els membres de la Comissió poden ser substituïts pels seus suplents, proposats a aquest efecte pels mateixos organismes que han de designar els titulars.
11.3 Els membres de la Comissió tenen dret a consultar en qualsevol moment els expedients en tràmit davant la Comissió.
Tenen l'obligació de guardar secret sobre els temes i els assumptes que conegui la Comissió fins que s'hagi fet públic l'acord corresponent.
11.4 El càrrec de membre de la Comissió de Delimitació Territorial no és retribuït.
No obstant això, es podran percebre dietes i indemnitzacions per l'assistència a les reunions de la Comissió i per la realització de treballs que requereixin una dedicació especial.
12.1 Són funcions de la Comissió de Delimitació Territorial en relació amb els municipis:
a) Emetre informe en tots els expedients d'alteració de termes municipals.
b) Elaborar estudis i propostes per a l'aplicació de mesures de foment per a la fusió o agregació voluntària de municipis, o per a la reforma de l'organització municipal, d'acord amb el que estableix la Llei municipal i de règim local de Catalunya.
c) Emetre informe previ a la constitució, modificació o supressió d'entitats municipals descentralitzades.
d) Emetre informe previ a la resolució per part del Departament de Governació i Relacions Institucionals dels conflictes que es puguin plantejar entre municipis en relació amb la delimitació i l'atermenament dels seus termes municipals.
e) Emetre informe previ a la inscripció en el registre corresponent dels municipis de règim especial.
12.2 En relació amb les comarques, correspon a la Comissió emetre informe previ a la modificació de les demarcacions comarcals.
12.3 En relació amb l'organització territorial de l'Administració de la Generalitat, correspon a la Comissió informar amb caràcter previ sobre la creació o modificació de regions i de les unitats intraregionals.
12.4 En tot el que fa referència als límits territorials dels ens locals o de les demarcacions en què s'organitza territorialment l'Administració de la Generalitat, correspon a la Comissió elaborar, a petició del Govern, de la consellera de Governació i Relacions Institucionals o per iniciativa pròpia, estudis o informes sobre la seva revisió o modificació.
13.1 La Comissió de Delimitació Territorial ha d'elaborar el Mapa municipal i el Mapa comarcal de Catalunya.
13.2 D'acord amb els criteris generals establerts per les lleis en aquesta matèria, la Comissió pot formular propostes de modificació del Mapa municipal i del Mapa comarcal.
13.3 La Comissió s'ha de pronunciar, d'ofici, cada deu anys com a mínim, sobre l'actualització dels mapes i, si escau, formular les propostes de modificació que consideri adients.
13.4 Quan les propostes de modificació aconsellin una reforma de l'organització municipal general o en determinats sectors del territori de Catalunya, la Comissió haurà d'exposar el seu criteri sobre l'aplicació de les mesures de foment per a la fusió o agregació voluntària de municipis previstes a la Llei 8/1987, de 15 d'abril, municipal i de règim local de Catalunya.
Correspon a la Comissió elaborar un mapa de les regions en què s'organitza territorialment l'Administració de la Generalitat i de les unitats intraregionals que es creïn.
En relació amb aquest mapa, la Comissió també exerceix les funcions previstes en els apartats 2 i 3 de l'article anterior.
Els mapes a què fan referència els articles 13 i 14 seran actualitzats, d'ofici, per la Comissió, d'acord amb les alteracions o modificacions successives dels límits territorials que es produeixin a l'empara de les lleis d'organització territorial de Catalunya.
Correspon a la Comissió de Delimitació Territorial, per iniciativa pròpia o a petició de la consellera de Governació i Relacions Institucionals, elaborar les propostes de correcció de disfuncionalitats territorials, d'acord amb el que preveu la Llei 8/1987, de 15 d'abril, municipal i de règim local de Catalunya, i el capítol 6 del Decret 140/1988, de 24 de maig, pel qual s'aprova el Reglament de demarcació territorial i població dels ens locals.
17.1 La Comissió funciona en Ple, sens perjudici de distribuir el treball preparatori en ponències quan així ho acordi el Ple.
L'assignació de membres de la Comissió a les diferents ponències, la farà la presidenta de la Comissió, a proposta del Ple.
17.2 Les reunions del Ple poden ser ordinàries i extraordinàries.
Les ordinàries es realitzaran de manera periòdica cada tres mesos i les extraordinàries, quan així ho acordi la presidenta, per iniciativa pròpia o a sol·licitud d'un terç dels membres de la Comissió.
Les convocatòries de la Comissió, amb l'expressió de l'ordre del dia, seran signades per la presidenta i trameses pel secretari de la Comissió amb una antelació mínima de sis dies respecte al dia previst per a la sessió, llevat dels casos d'urgència apreciada per la presidenta i ratificada posteriorment pel Ple.
La vàlida constitució de la Comissió requereix la presència mínima de la presidenta o del vicepresident i la del secretari.
Per poder dur a terme la sessió en primera convocatòria es requereix l'assistència de la majoria absoluta dels seus membres.
Si no s'assoleix aquest quòrum, la Comissió es pot constituir, en segona convocatòria, una hora després, sempre que hi assisteixi en aquest cas una tercera part dels seus membres com a mínim.
Els acords de la Comissió s'adopten per majoria simple.
Els membres que discrepin de l'acord majoritari podran exposar el seu criteri per mitjà de vots particulars, que s'adjuntaran a l'informe o proposta.
De les reunions de la Comissió s'estendrà una acta, en la qual han de constar la relació d'assistents, els assumptes tractats, els acords assolits i els vots particulars i les altres manifestacions que els seus membres demanin que hi siguin incloses.
Els informes, les propostes i els estudis elaborats per la Comissió seran tramesos a l'òrgan que hagi demanat la consulta, per mitjà d'un testimoni certificat que lliurarà el secretari.
La Comissió de Delimitació Territorial podrà requerir de les institucions, organismes i serveis de la Generalitat, així com dels ens locals, l'elaboració d'estudis, l'emissió d'informes o l'aportació de la documentació necessària per poder exercir les seves funcions.
Igualment, la Comissió podrà contractar els serveis d'experts sempre que ho requereixi el treball a realitzar.
24.1 El Servei de Demarcacions Territorials de la Direcció General d'Administració Local té encomanat el suport administratiu de la Comissió de Delimitació Territorial per a la convocatòria, la realització de les sessions i l'execució dels acords.
Així mateix, li correspon la tramitació, la custòdia i l'arxiu dels expedients de la Comissió.
24.2 El Servei de Demarcacions Territorials actuarà com a òrgan permanent encarregat de preparar els assumptes que hagi de conèixer la Comissió de Delimitació Territorial, mitjançant l'elaboració dels informes corresponents, i exercirà les funcions administratives necessàries per a la continuïtat i el desenvolupament de les competències de la Comissió.
Es deroguen el Decret 282/1987, de 27 d'agost, el Decret 62/1992, de 2 de març, el Decret 164/1997, de 22 de juliol, i el Reglament de règim interior de la Comissió de Delimitació Territorial.
S'autoritza la consellera de Governació i Relacions Institucionals per a l'execució d'aquest Decret.